**אורי אדלר** (נולד ב-8 בספטמבר 1973, י"א באלול תשל"ג) הוא זמר-יוצר, שחקן, מפיק ומאמן-אישי בסוגת מוזיקה יהודית מקורית.

ביוגרפיה
--------

אדלר נולד בתל אביב בשכונת יד אליהו. אביו היה עיתונאי הצופה ברוך אדלר ואימו רחל הייתה מפקחת בחינוך הממלכתי-דתי במשרד החינוך. גדל בבית מגורי העיתונאים וילדותו עברה עליו במוסדות בני עקיבא, תנועה בה היה חניך ומדריך. בגיל 18 החל ללמוד בישיבת ההסדר קריית שמונה, שם פגש את הזמר ירמיהו שהפך לחברו ובהמשך שיתף עמו פעולה כזמר באלבום הניגונים האתני "נהרה". בשירותו הצבאי שירת כלוחם חי"ר בחטיבת הצנחנים שם התוודע לרבי נחמן מברסלב שהפך למורה הדרך שלו. לאחר השחרור למד במוסדות ישיבתיים שונים. 

אדלר מנגן בגיטרה מנערותו ובגיל 26 הצטברו אצלו מאות לחנים ושירים. אז פגש את המפיק המוזיקלי של אלבומיו, יהודה אשש ואיתו הקליט את שלושת אלבומי החומר המקורי. יחד עם "חבורת נהורא" שהקים הקליט את האלבום הראשון שנקרא בעל השדה. האלבום כולל בעיקר מילים מהמקורות, מפסוקים ומרבי נחמן מברסלב. ארבע שנים לאחר מכן יצא האלבום השני אור נעלם ובו כלולים גם שירים שכתב אדלר. הקו המוזיקלי באלבומים אלה הוא רוק רוחני בטעם של פעם ונגיעה אתנית. באלבום החומר המקורי השלישי אל ומתוך האינסוף כתב את רוב השירים ונגנו איתו נגנים ידועי שם וההפקה בו מוקפדת. בשני האלבומים הראשונים נתקרא "אורי אלדר וחבורת נהורא". לאחריהם חזר לשמו המקורי, אורי אדלר, ונהורא היא חברת ההפקות שלו המפיקה אלבומים ואירועי מוזיקה.

אלבומו האחרון נקרא "נהרה". זהו אלבום ניגונים בעיבודים אתניים, בביצוע ירמיהו ואנסמבל אדלר (אורי אדלר, שלום חסון ויהודה אשש). באלבום 13 רצועות בתמהיל של ניגונים מחצרות חסידיות חסידות סאסוב, חסידות ברדיצ'ב, חסידות חב"ד, חסידות קרעטשניף ואחרות. הניגונים מבוצעים בכלים אתניים, כמו עוד, סאז וג'ומבוש. באלבום שני ניגונים מקוריים של ירמיהו, שבוצעו באלבומיו הקודמים, וזכו לעיבוד מחודש.

בין השנים 2000 - 2002 היה ממייסדיה של הסצנה הליפתאית בכפר העתיק ליפתא השוכן למרגלות ירושלים.

למד משחק בבית הספר לתיאטרון אספקלריא ושיחק במספר הפקות במגזר הדתי, וכן בהצגות ושעות סיפור שנבנו על פי אלבומי סיפורי הילדים אותם הוציא.

למד אימון אישי בבית הספר של אלון גל ומאמן אנשים בשיטת "הדלתות" שפיתח, שיטה עליה כתב טורים בעיתונות האזורית והמגזרית, ונכון ל-2016 עובד על ספר המאמן בשיטה. 

החל משנת תשע"ח (2017) לומד כתיבה ותסריטאות בתורת החיים - בית הספר לקולנוע יהודי.

הקים את עמותת "ברוך תהיה" לזכר אביו ברוך אדלר. העמותה מפעילה "בית יהודי נודד" הנודד ברחבי הודו במקומות בהם שוהים מטיילים ישראלים, נותנים להם אווירה יהודית ומעבירים להם סדנאות רוחניות ומוזיקליות.

נשוי עם ארבעה ילדים. מתגורר ביישוב בת עין.

דיסקוגרפיה
----------

האלבומים יוצאים בהוצאת חברת דברי שיר.

### אלבומי חומר מקורי

1. בעל השדה (תשס"א / 2002)
2. אור נעלם (תשס"ה / 2006)
3. אל ומתוך האינסוף (תשע"ב / 2013)

### אלבומי ניגונים

1. היה היה ניגון עם הנגנים אורן צור ונדב בכר (תש"ע / 2011)
2. יום שישי, שירים מלהקת החתונות "נהורא" (תשע"א / 2012)
3. נהרה, עם אנסמבל אדלר והזמר ירמיהו (תשע"ו / 2016)

### אלבומי סיפורי רבי נחמן מברסלב

1. חלק א', עם בעז יורדן ויחזקאל סייג (תשס"ו / 2007)
2. חלק ב', עם בעז יורדן ויחזקאל סייג (תשס"ח / 2009)

קישורים חיצוניים
----------------

* אורי אדלר, ברשת החברתית פייסבוק
* אורי אדלר, דף שער בספרייה הלאומית
* השיר "ניגון המהלכים", בביצוע ירמיהו ואנסמבל אדלר, שיר באתר יוטיוב
* מסתורי ומשובח: אורי אדלר – אל ומתוך האינסוף, באתר ערוץ 7, כ"ו במרחשון תשע"ד, 30 באוקטובר 2013
* מסע מוזיקלי בעולם הפנימי, סקירת האלבום "אל ומתוך האינסוף", באתר ערוץ 7, 30 בנובמבר 2013
* ראיון בן שעה עם אורי אדלר וירמיהו, בתוכנית שירה חדשה ברשת מורשת בהנחיית דבורה קיציס
* ירמיהו ואנסמבל אדלר באלבום ניגונים, האלבום החדש "נהרה" בביצוע ירמיהו ואנסמבל אדלר מפגיש מזרח ומערב וכולל ניגונים חסידיים בעיבודים אתניים, באתר ערוץ 7, 18 בספטמבר 2016
* פעילות אורי אדלר וארגון "ברוך שאמר" בהודו, נר שביעי של חנוכה תשע"א / 2011, קליפ באתר יוטיוב

הערות שוליים
------------

1. ↑   השיר "בעל השדה", בביצוע אורי אלדר וחבורת נהורא, שיר באתר יוטיוב
2. ↑   השיר "התבוננות", בביצוע אורי אלדר וחבורת נהורא, שיר באתר יוטיוב
3. ↑   השיר "הוזה", בביצוע אורי אדלר, שיר באתר יוטיוב
4. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007518996805171
* VIAF: 308270834
* WorldCat: viaf-308270834

 |